Na osnovu člana 40 stav 1 Zakona o državnoj imovini (“Službeni list CG“, br. 21/09 i 44/11) i odredbi Uredbe o prodaji i davanju u zakup stvari u državnoj imovini (“Službeni list CG”, broj 44/10), a saglasno Odluci Odbora direktora Akcionarskog društva za uslužne djelatnosti u vazdušnom saobraćaju “Aerodromi Crne Gore” AD, Podgorica broj 001-8612 od 12.10.2023. godine, Akcionarsko društvo za uslužne djelatnosti u vazdušnom saobraćaju “Aerodromi Crne Gore” objavljuje

**JAVNI POZIV**

**za davanje u zakup poslovnog prostora na Aerodromu Tivat putem prikupljanja ponuda**

**1. Podaci o zakupodavcu**

* 1. Akcionarsko društvo za uslužne djelatnosti u vazdušnom saobraćaju “Aerodromi Crne Gore”, PIB 02305623, adresa: Aerodrom Podgorica (u daljem tekstu: „Aerodromi Crne Gore“ AD).

**2. Opis sa podacima o poslovnom prostoru koji je predmet zakupa**

2.1. Predmet ovog Javnog poziva je davanje u zakup poslovnog prostora na Aerodromu Tivat putem prikupljanja ponuda, a koji je lociran u objektu- terminalnoj zgradi 1 na Aerodromu Tivat (LN 16, KO Mrčevaci, kat. parcela 1268/1, zgrada br.1) I to:

*- šalterski prostor ,lokacija označena brojem 17 površine P = 2,5 m²,*

*- prostor neposredno ispred šaltera, koji se zajednički koristi u cilju obavljanja svojih djelatnosti od strane “Aerodromi Crne Gore” AD, Podgorica i zakupca prostora, površine P= 1,5 m².*

2.2. Šalterski prostor namijenjen je za obavljanje rent-a-car djelatnosti.

Napomena: Prilog ovog Javnog poziva čini skica poslovnih prostora u terminalnoj zgradi 1 na aerodromu Tivat.

**3. Pravo učešća u postupku davanja u zakup**

3.1. Pravo učešća u postupku davanja u zakup poslovnog prostora iz tačke 2 ovog Javnog poziva imaju pravna lica koja nemaju zaključen ugovor o zakupu poslovnog prostora na Aerodromu Tivat.

**4. Minimalna cijena zakupa lokacija za poslovni prostor po m² i fiksni iznos zakupa**

4.1. Minimalna cijena zakupa lokacija za poslovni prostor podrazumijeva iznos zakupnine poslovnog prostora koji je predmet ovog Javnog poziva po jednom kvadratnom metru (m²), uvećan za PDV.

4.2. Minimalna cijena za zakup lokacija poslovnog prostora u terminalnoj zgradi na aerodromu Tivat

*- šalterski prostor, označen brojem 17 - iznos od 800 Eur/m² + PDV.*

4.3. Fiksni iznos zakupa prostora neposredno ispred šaltera, koji se zajednički koristi u cilju obavljanja svojih djelatnosti od strane “Aerodromi Crne Gore” AD, Podgorica i zakupca prostora, površine 1,5m2 iznosi *25 Eur/m² + PDV,* shodno Cjenovniku zakupa prostora i zemljišta na aerodromima Podgorica i Tivat.

**5. Rok zakupa**

5.1. Rok trajanja zakupa je 24 mjeseci s mogućnošću produženja na dodatnih 12 mjeseci, a najduže 5 godina ukupno.

**6. Sadržaj ponude**

**6.1. Ponuda obavezno sadrži :**

* Tačan naziv, sjedište i kontakte ponuđača, Izjavu o prihvatanju svih uslova i obaveza iz Javnog poziva i izjavu-saglasnost da se lični podaci obrađuju u postupku javnog nadmetanja;
* Potvrdu o registraciji - Izvod iz Centralnog registra privrednih subjekata Poreske uprave sa podacima o ovlašćenim licima ponuđača, kojom dokazuje da je registrovan za obavljanje djelatnost rent a car-a kao pretežne djelatnosti, šifra djelatnosti 77.11 – iznajmljivanje i lizing automobila i lakih motornih vozila i to u trajanju od najmanje 10 godina od dana raspisivanja Javnog poziva, u formi originala ili ovjerene kopije koja nije starija od 6 mjeseci od dana otvaranja ponuda;
* Rješenje o PIB pravnog lica/preduzetnika u formi originala ili ovjerene kopije koja nije starija od 6 mjeseci od dana otvaranja ponuda;
* Rješenje o registraciji PDV-a ukoliko je učesnik obveznik PDV-a, ukoliko učesnik nije obveznik PDV-a dužan je da dostavi potvrdu od Poreske uprave Crne Gore da učesnik nije obveznik PDV-a u formi originala ili ovjerene kopije koja nije starija od 6 mjeseci od dana otvaranja ponuda;
* Uvjerenje mjesno nadležnog Osnovnog suda da se protiv privrednog društva, pravnog lica i odgovornog lica u pravnom licu ne vodi krivični postupak;
* Izjava ponuđača da se privredno društvo, pravno lice/preduzetnik ne nalazi u kaznenoj evidenciji za neko od krivičnih djela organizovanog kriminala sa elementima korupcije, pranja novca i prevare;
* Izjava ponuđača da se odgovorno lice u privrednom društvu, pravnom licu ne nalazi u kaznenoj evidenciji za neko od krivičnih djela organizovanog kriminala sa elementima korupcije, pranja novca i prevare;
* Potvrda Poreske uprave da su uredno izvršene sve dospjele obaveze po osnovu plaćanja poreza i doprinosa za period do 60 dana prije dana objavljivanja Javnog poziva, a koja ne može biti starija od 30 dana od izdavanja iste u formi originala ili ovjerene kopije koja nije starija od 6 mjeseci od dana otvaranja ponuda;
* Ukoliko je učesnik strano pravno lice dokumentaciju iz tačke 6.1. alineje 2, 3, 4, 5, 6 i 7. izdatu od nadležnog organa iz države u kojoj je osnovano društvo, dužan je dostaviti prevedenu na crnogorski jezik, ovjerenu od strane sudskog tumača u formi originala ili ovjerene kopije koja nije starija od 6 mjeseci od dana otvaranja ponuda;
* Finansijsku ponudu za zakup prostora,
* Izjavu ponuđača da ostaje pri ponudi 90 dana od dana otvaranja ponuda;
* Izjava ponuđača da prihvata sve uslove iz Javnog poziva;
* **Originalnu, bezuslovnu** i na prvi poziv bez prava protesta naplativu **bankarsku garanciju** u visini od 2.000,00 Eur, sa rokom važenja minimum 90 dana od dana otvaranja ponuda, kao garanciju u slučaju da izabrani učesnik odustane od zakupa, odnosno ne potpiše ugovor u predviđenom roku.

**Napomena:**

**Zakupodavac zadržava pravo provjere tačnosti i autentičnosti dostavljene dokumentacije iz tačke 6 Javnog poziva.**

**7. Uslovi zakupa (način plaćanja zakupa, obaveze zakupca u vezi sa korišćenjem nepokretnosti za određenu svrhu i namjenu)**

7.1. Mjesečni iznos zakupnine poslovnog prostora koji je predmet ovog Javnog poziva po jednom kvadratnom metru (m²), uvećan za PDV fakturisaće se svakomjesečno, sa rokom plaćanja do 7 (sedam) kalendarskih dana, računajući od dana fakturisanja.

7.2. Zakupac je u obavezi koristiti zakupljeni poslovni prostor isključivo za svrhu i namjenu koja je određena, u skladu sa čime u trenutku podnošenja ponude i u toku roka zakupa mora biti registrovan za obavljanje djelatnosti rent a car-a (dokaz: potvrda o registraciji iz Centralnog registra privrednih subjekata Crne Gore za domaća, odnosno dokaz o registraciji nadležnog organa matične države stranog ponuđača za strana lica).

7.3. Zakupac ne može zakupljeni poslovni prostor ili njegov dio dati u podzakup ili po bilo kom drugom osnovu dati na upotrebu drugom fizičkom ili pravnom licu.

7.4. Zakupac je u obavezi svoje radno vrijeme uskladiti sa radnim vremenom aerodroma Tivat

7.5. Izabrani ponuđač je u obavezi da prilikom zaključenja ugovora o zakupu, a najkasnije 8 dana od dana zaključivanja dostavi garanciju banke bez prigovora naplativu na prvi poziv u visini polugodišnjih ugovorenih finansijskih obaveza, kao garanciju za uredno ispunjenje ugovornih obaveza. Period važenja garancije banke mora obuhvatiti rok zakupa sadržan u ugovoru o zakupu, a koji rok je uvećan za 60 (šestdeset) dana, računajući od dana zaključenja ugovora o zakupu.

**8. Sprovođenje postupka**

**8.1 Ispravnost ponude**

Ponude koje ne ispunjavaju utvrđene uslove cijeniće se kao neispravne.

Ponude ponuđača koji imaju zaključen ugovor za zakup prostora na Aerodromu Tivat biće odbačene i neće se razmatrati, jer ta pravna lica nemaju pravo učešća u postupku u skladu sa tačkom 3 Javnog poziva.

**9. Kriterijum za izbor ponude**

9.1. Kriterijum za izbor najpovoljnije ponude za zakup prostora u navedene svrhe je najveća ponuđena cijena.

9.2. Ukoliko dva ili više ponuđača za isti prostor ponude isti iznos cijene zakupa, odabir ponuđača će se izvršiti žrijebanjem.

**10. Dostavljanje ponuda**

10.1. Ponude se dostavljaju neposredno na arhivu Aerodroma Podgorica, adresa ”Aerodromi Crne Gore” AD Podgorica, Aerodrom Podgorica, 81000 Podgorica, najkasnije do 09.11.2023. godine, do 10:00 časova.

10.2. Ponude se dostavljaju u zatvorenoj koverti koja sadrži naznake „**Ponuda po javnom pozivu za zakup poslovnog prostora br.17 na aerodromu Tivat, NE OTVARAJ PRIJE JAVNOG OTVARANJA PONUDA.**

10.3. Javno otvaranje ponuda izvršiće se 09.11.2023. godine ,sa početkom u 10:30 časova u prostorijama Aerodroma Podgorica, i istom mogu prisustvovati ovlašćeni predstavnici ponuđača ili njihovi punomoćnici uz priloženo ovjereno punomoćje, o čemu se ovim putem obavještavaju ponuđači, pa im se druga obavještenja neće slati.

Neblagovremene ponude se neće razmatrati.

**11. Odlučivanje o izboru ponuđača**

11.1. Definitivan odabir najpovoljnijeg ponuđača biće izvršen najkasnije u roku od 30 dana od dana javnog otvaranja ponuda. Svaki ponuđač ima pravo prigovora na Odluku o izboru najpovoljnijeg ponuđača Komisiji u roku od 5 dana od dana dobijanja obavještenja o rezultatima Javnog poziva. Odluka Komisije na prigovor je konačna.

11.2. Nakon isteka roka za podnošenje prigovora odnosno kada odluka o izboru postane konačna, pristupiće se proceduri zaključivanja ugovora sa odabranim ponuđačem.

11.3. Ukoliko izabrani Ponuđač ne zaključi ugovor u roku od 8 dana od dana dostavljanja istog ili uz potpisani ugovor ne dostavi garanciju za dobro izvršenje ugovora, Zakupodavac zadržava pravo da zaključi ugovor sa sljedećim najpovoljnijim ponuđačem.

**12. Kriterjum za izbor najpovoljnije ponude**

12.1. Najveća ponuđena cijena **100 bodova**

**13. Ostale informacije**

13.1. Ovlašćeno lice za sve dodatne informacije: Miloš Janković, tel: 020/444-284 svakim radnim danom od 8 do 14 časova.

 13.2. „Aerodromi Crne Gore“ AD, Podgorica zadržava pravo da:

* izabere ponuđača i zaključi ugovor o zakupu ukoliko po javnom pozivu pristigne makar jedna ispravna ponuda;
* naplati bankarsku garanciju koja predstavlja garanciju u slučaju da izabrani ponuđač ne zaključi ugovor po osnovu člana 6.1 alineja 13 ovog Javnog poziva, odnosno povuče svoju ponudu prije isteka roka od 90 dana od dana otvaranja ponuda, i pristupi proceduri zaključenja ugovora sa sljedećim najpovoljnijim ponuđačem.

»Aerodromi Crne Gore« AD Podgorica